में लुआने दी कीती ही एह चम्वड़ने आली गल्ल बनी। जोकी मालक मकानें ते बासीदारें दी नेईं गल्ल होई गेदी ऐ जे गुरु चेला लालची ते खेडन दाओ दा। किरायादारें गी मालक मकान कोई न कोई उखलतूनी लाई गै रखदे न। ए बिजली मती बालदे न। इन्दे जागत नलका बन्द करिऐ नेईं सौन्दे। ए राती डयोडी नेईं बन्द करदे। ए कराया मतियां मनौनियां कराइऐ दिन्दे न। इन्दे साक समन्धी मते औन्दे न, ते इनें साढ़ा मकान ठोली मारेआ ऐ। इन्दे जागत मता रौला पान्दे न। दुआरी दा भित्त ठुल्लेआ, इन्नें टल्ले धोनेई बहनी बनाई लेई। ते होर पता नेईं किन्नियां कसूमतां लाइऐ मालक मकान बासीदारें गी रुआंदे धुआन्दे रौन्दे न। हुन उल्टी बां बगा करदी ऐ। करायेदार छन्दे मिनतां करिऐ इक बारी आई बड़ी जान ते फी मालक मकान भायें टक्करां मारिऐ सिर नेईं भन्नी लै ओ मकान नेईं छोड़दे। जोके कनून बी बासीदारें दी मती मदद करदे न। मालक मकान जो बी आखन करायेदार उसलै झट मन्नी जन्दे न, ते पेशगी बी देई ओड़दे न। पिछुआं रैण्ट कण्ट्रोलै दे दफतर जाइऐ दरखास्त दिन्दे न। कराया मन मरजी दा घटाई लैन्दे न। पैह्लें करायेदार आपूं ते अपनी लाड़ी गो लेइयै औंदा ऐ पिछुआं नुआढ़ा भ्रा, बब्ब,तातो उन्दे कन्ने भरझाई, माई ते ताई होर बी आनिऐ डेरे लाई लैन्दिआं न। निक्के-शुक्के ते कन्ने होने गै होए। जेकर मालक मकान कुसकेआ ते हत्थें वी सिज्जने दियां गल्लां मतियां सुनचोदियां रौन्दियां न।